Andréa Werner

Andréa Werner Silva Bonoli (Belo Horizonte, 1975eko azaroaren 30a) brasildar kazetaria, politikaria eta pertsona autisten eskubideen aldeko ekintzailea da. Brasilgo Alderdi Sozialistako kidea da, eta gaur egun São Paulo estatuko diputatua da.

 Bizitza 
Andréa Werner kazetaritzan lizentziatu zen Minas Geraisko Unibertsitate Katoliko Pontifikalean. 31 urterekin ezkondu zen eta 32 urterekin lehen semea izan zuen, Theo.

2010ean, Theori autismoa diagnostikatu ziotenean, neurotipo hori aztertzen hasi zen eta Lagarta Vira Pupa bloga sortu zuen, haur autista baten ama izandako esperientziei buruz hitz egiteko asmoz. Proiektu horrek garrantzia hartu zuen Brasilgo pertsona autisten eta haien familien artean. Andréa autismoaren inguruko ekitaldietan eta telebista-saioetan parte hartzen hasi zen. 2016an Lagarta Vira Pupa: A vida e os aprendizados ao lado de um lindo garotinho autista liburua kaleratu zuen, eta 2017an beste bat: Meu amigo faz iiiii.

Crescer aldizkariko zutabegilea ere izan da eta 2019an Mirarizko Soluzio Mineralaren aurkako kanpaina bat bultzatu zuen, #ForaMMS izenekoa.

2021eko urtarrilean, Andréa Wernerrek Instituto Lagarta Vira Pupa erakundea sortu zuen, desgaitasuna duten emakumeek eta haur desgaituen amek osatua.

Heldua zela, arreta-defizitaren eta hiperaktibitatearen nahasmendua diagnostikatu zioten. 2023an ebaluazio profesional berri bat egin zioten, eta autismoa diagnostikatu ziotela agerian utzi zuen publikoki.

 Ibilbide politikoa 
2018ko hauteskundeetan, São Pauloko diputatu federalaren kargurako aurkeztu zen Sozialismo eta Askatasunaren Alderdiko kide gisa. 43.142 boto jaso zituen eta ez zen hautatua izan.

2020an, São Paulo hiriko zinegotzi kargurako aurkeztu zen. 17.565 boto jaso zituen eta berriro ez zuten hautatu.

2021ean, Sozialismo eta Askatasunaren Alderdia utzi zuen eta Brasilgo Alderdi Sozialistan sartu zen. 2022ko hauteskundeetan, São Paulo estatuko diputatuaren kargurako aurkeztu zen eta hautatua izan zen 88.772 botorekin.

 Lanak 

 Lagarta Vira Pupa: A vida e os aprendizados ao lado de um lindo garotinho autista (2016)
 Meu amigo faz iiiii (2017)

 Erreferentziak 

 Kanpo estekak 

Kategoria:Belohorizontetarrak
Kategoria:Brasilgo kazetariak
Kategoria:Emakume kazetariak
Kategoria:XXI. mendeko kazetariak
Kategoria:Brasilgo politikariak
Kategoria:Emakume politikariak
Kategoria:XXI. mendeko politikariak
Kategoria:Sozialistak
Kategoria:Pertsona autisten eskubideen aldeko ekintzaileak
Kategoria:Brasilgo giza eskubideen aldeko ekintzaileak
Kategoria:Giza eskubideen aldeko emakumeak
Kategoria:Desgaitasuna duten aktibistak
Kategoria:Politikari autistak
Kategoria:Arreta-defizitaren eta hiperaktibitatearen nahasmendua duten pertsonak